নিউটাউনের সিটি সেন্টার শপিং মল একটি বন্ধ দোকান থেকে উদ্ধার হল প্রায় সাড়ে চার কোটি টাকার বাতিল নোট। সল্টলেকের বাসিন্দা কমলেশ প্রসাদ নামে এক ব্যক্তির ওই দোকানটি দীর্ঘদিন ধরেই বন্ধ। গত সেপ্টেম্বরে তাঁর মৃত্যু হয়। সম্প্রতি তাঁর স্ত্রী সঙ্গীতা দোকান খোলার পরেই আবিষ্কার হয় ওই বিপুল পরিমাণ নোট।
পুলিশ সূত্রের খবর, শপিং মলটির দোতলায় এ-১১৭ নম্বর দোকানটিতে প্রথমে একটি জিম থাকলেও পরে তা বন্ধ হয়ে যায়। ২০১২ সাল থেকে দোকানটি অব্যবহৃত অবস্থায় পড়ে ছিল। গত সেপ্টেম্বরে আচমকাই হৃদরোগে আক্রান্ত হয়ে মৃত্যু হয় কমলেশের। কয়েকমাস পর সঙ্গীতা মল কর্তৃপক্ষের কাছে স্বামীর দোকানটির স্বত্ব দাবি করেন। সূত্রের দাবি, সঙ্গীতাই যে কমলেশের স্ত্রী তা প্রমাণে নথি দেখাতে বলেন কর্তৃপক্ষ। পরে সেই নথির বিনিময়ে কর্তৃপক্ষ সঙ্গীতাকে দোকানের স্বত্ব তুলে দেন।
চলতি বছরের শুরুর দিকে দোকান খুলেই চোখ কপালে ওঠে সঙ্গীতার। ভিতরে একটি আলমারির মধ্যে থাকা অ্যাটাচি খুলতেই বেরিয়ে আসে তাড়া তাড়া বাতিল ৫০০-১০০০ টাকার নোট। সঙ্গে সঙ্গে বিষয়টি মল কর্তৃপক্ষকে জানান সঙ্গীতা। কর্তৃপক্ষের তরফে জানানো হয়, তাঁরা এ বিষয়ে কিছুই করতে পারবেন না। মলের আধিকারিকদের তরফে সঙ্গীতাকে পরামর্শ দেওয়া হয় সংশ্লিষ্ট সরকারি দফতরের সঙ্গে যোগাযোগ করার। সেইমতো রিজার্ভ ব্যাঙ্ক এবং আয়কর দফতরের কাছে বিশদে চিঠি দেন সঙ্গীতা। কিন্তু নোট জমা দেওয়া বা বদলের সময়সীমা অনেকদিন আগেই পেরিয়ে যাওয়ায় সব দফতরই জানিয়ে দেয়, তাদের কিছুই করার নেই।
উত্তর সম্বলিত চিঠি নিয়ে চলতি মাসের মাঝামাঝি বিধাননগর সিটি পুলিশের দ্বারস্থ হন সঙ্গীতা। গোটা বিষয়টি শোনার পর বুধবার নিউটাউন থানার পুলিশ দোকান খুলে ওই বাতিল নোটগুলি উদ্ধার করে। এ বিষয়ে গোয়েন্দাপ্রধান সন্তোষ পাণ্ডে বলেন, ‘‘বেশ কিছু বাতিল নোট উদ্ধার হয়েছে। যাঁর দোকান, তাঁর দেওয়া তথ্যের ভিত্তিতেই উদ্ধার হয়েছে। বিষয়টি খতিয়ে দেখা হচ্ছে।’’